Selline on puhtalt turukäitumise võimalik areng. Mina aga mõtleksin kullale veelgi laiemalt. Kuld on metall nagu iga teine. Kui me vaatame, kus seda kasutatakse, siis selgub, et umbes 81% kogu kullast rakendatakse ehetetööstuses. Ülejäänud 19% jaguneb muude  tööstusharude ja kulda hoidvate investorite (sh keskpankade) vahel. Minu jaoks tähendab see ainult ühte - kuld on 81% puhas haip ehk ülespuhutud teema. 81% kulda poleks üldse vaja, kui inimesed ei sooviks enam ennast sellega kaunistada. 20. sajandil alanud ja 21. sajandil arvatavasti tohutu kiirusega jätkuv teaduse ja tehnoloogia revolutsioon on inimesed viinud selleni, et inimkonda on järjest keerulisem üllatada ning senised püsiväärtused vaadatakse üle. Kuld on tavakodaniku jaoks juba praegu palju vähem  ilus kui tema Facebook'i konto või hoopis mõni tulevikumaterjal, nagu näiteks grafeen.